族谱凡例

〇谱中所图宗支以五世为一节者盖取君子之泽五世而斩之义也遵欧苏式也

〇谱中历叙始祖所自出之祖者不忘本也第世代久远间取其行实足据者以便推究

〇世谱自兵焚亡失后始祖以下数代或有讳无字或有号无讳今俱阙略不敢妄为增设惟近世讳字及生卒配塟得详誌之纪实也

〇族谱自九支分派人文辈出美不胜收惟科名甲第录于叙内而于行状事实止登一二以光宗族若求其详则蔡岙通谱可考而知也

〇谱中必定辈序乱离残缺失次今方修辑与蔡岙谱通自朝字辈始一依行第庶尊卑长幼不致混淆

〇谱中派系必自长幼渐次而及盖天伦为重幼不先长也或庶居长而嫡居次亦必自嫡始者庶不夺嫡也

〇孝节廉义未蒙朝廷旌奖必特书之不使湮没所以彰善亦以示劝

〇嫁娶书某女适某氏某男娶某氏者恒词也书某女适某处某人某男娶某处某女者美词也其不书者微词也亦贬词

〇承祀以本宗为重不许外姓入继杜乱宗也近有养异姓为后识者非之

〇谱中所载有后传者皆详书之或派系如线虽婴孩必书以冀硕果甚至无传者亦必取前代而书之

〇祖先坟墓必登之以纪其地示不忘也

〇支派分迁外地及赘居某地必详誌之使子孙览谱而知不忘本源也

〇叔嫂成婚大乖伦纪以杜灭伦永不入谱

〇世谱修辑一帙付贤能子孙收掌岁时有事出而览之亦不许损坏忘失违者罪以不孝以重祖宗文献也

〇名字随时登记若日久谱纸残缺则更新之或序赞行实必依实腾录不可妄为增减庶传久而弥彰矣