# 宗谱姓义并卢氏源流

姓氏者因之而为姓也有姓则有郡有郡则有音音郡归则姓氏定此盖有不刊之名义矣我思卢氏音则属商郡则范阳其由来详有可考者姜太公之后至文公子高之孙傒食采于卢因以为氏而卢氏之姓自此肇矣续子姓蕃衍唐时河南为盛士宦指不胜屈而玉川公仝特著至怀慎奂奕公三世为相居宦清节宋初尚书公琰居婺之灵山九支分派至忠良将諱琚知温州瑞安青州遂立业于此琚号尧盛諱藏者仕于闽归瓯见水秀山明人物僊释踵出曰此非间气所钟安能有此地灵人杰乎因而遂家焉语曰千金买宅正谓此也乃卜居于十八都建牙乡后族庶人熙科甲代出诚间气之所钟也卢氏源流自此而衍至良辅公諱汝弼号天凤登绍兴壬戌进士仕至尚书省子諱璿字道衡自小负大志徽宗宣和二年方腊作乱陷婺歙衢杭处州兵围永嘉郡守二将弃城走公与教授刘公士英石公礪守备行保伍法数挫贼锋不二月援兵至贼惊遁走保完城池上赏功而公辞不居宋因敕公为忠烈英惠侯建祠立碑与刘石二公同祀勿替葬十七都降垅下莲花河安着有钦赐五凤楼茔前竖英惠侯卢公道门具载国史其后科甲不及详记明洪武初諱敬贤公登进士至盛八公始迁蔡岙盛十公子可穆号穆然雅志清静隐居黄檀其本地皆巉岩峭壁幽林邃壑险阻无人之境公不惮劈崎岖剪荆棘卜宅其中而卢氏遂世居焉其茔墓在山之左因公号为名亦深远之义也遂名穆然山以寿终窆穴则穆然者乃黄檀之始祖也。



乾隆贰拾年岁次乙亥仲春月谷旦

逸士太原王安朴拜撰