卢氏谱序

家谱何为而作也曰以敦源本也夫水必有源木必有本黄河之水千支万派必溯源于昆仑豫章之木千支万叶必归本于根荄人之于祖也亦然苟梦先世之泽而不知自所出是观末而失其本循流而忘其源也奚可哉于是仰遡流传历述世系由淛东古丽发源子姓蕃衍或为婺东阳派或为赤城括苍派或为瓯熊溪派而瓯之分又为乐之蔡岙派盖源之深者流必远本植者枝必茂也惟黄壇一派自蔡岙盛十公子可穆号穆然明初始迁于兹虽山林僻处而泉石可安实异流而同源分枝而共本者矣余自丁丑选拔至京都肄业三载归里族兄汝云汝生等以纂修世谱之任属予爰珥笔为序以弁其首一遵瓯苏例自卢氏发源以及始迁鼻祖派衍支分了如指掌俾后之览者靡不油然兴仁孝之心而思夫木本水源益知敬宗睦族之道见麟趾呈祥螽斯集庆而蘭玉盈堦同瞻谢庭之树桂萼联芬齐发窦氏之香则是谱之作其为功岂浅鲜哉



乾隆贰拾年岁次乙亥仲春月穀旦

丁丑乡进士孙颛庵浚薰沐敬撰