重修黄壇硐卢氏宗谱序

班马史书才堪华国欧苏谱牒业亦传家览人世之沧桑鼎钟有水耳力.jpg溯本源于水木竹素不刊数典而至遗忘左邱垂戒祖宗必及追远朱子明言若乐邑黄壇卢氏音则属商郡则范阳考厥源流由来远矣其间黼黻朝堂指不胜屈表扬史策代有其人旧编煌煌固有可考者矣溯尧盛公次子天凤公相传以来至穆然公于国初时始迁黄壇是为黄壇发祥之始祖公见其地水绕山环巉巖峭壁固钟灵毓秀之区也于是卜宅其中遂世居焉厥后枝分派衍子孙繁昌历有二百余年矣卢族家乘辑修四次迄今三十余年诚未重修值丙戌春间贵族周廷辉斋振楷耀廷桂之应金诸翁邀予纂修谬承其任既蒙重托敢掉轻心是故绝者续之缺者补之讹者订之新者增之靡不悉心校讐以幾于美备从此脉络分明了如指掌本支贯注朗若列眉兹作一谱经寒暑而告竣今而后源源本本亿万年世泽常新继继承承千百载云礽济美行见鸿基丕振大启前模燕翼诒谋永垂后世此秉笔者而再祝之曰黄河九万里而流益长其源远也大椿八千岁而苞益茂其本固也卢氏黄檀一族能敬睦如斯后嗣必昌如黄河之水大椿之木源长本固历万古而不朽也夫是为序



龙飞光绪拾贰年岁次丙戌仲冬月榖旦

郡庠生朱寿华余席珍顿首拜撰