黄壇硐卢氏宗谱序

盖天地生万物莫不因其类以成也地列万姓莫不有其名以起也人分异地莫不本其祖以别也是先王有大宗小宗法著之于谱所以明顺逆之理别亲疏之分继述有关于世教也夫此典不明后世有崛起草野者永附圣贤之后有长生夷狄者僭号帝王之裔何以表功德而序昭穆也抑又甚焉生于同宗共祖之人异地迁居则有视同宗如途人者莫知其亲宗亲族是虽名号子孙犹之何异也不亦良可叹哉此无他以其家之无谱故也秦越之视殆不免矣今观贵族乃世泽大家也商周以来冠裳鳞集科甲蝉联汉唐之间公侯将相贵显接踵所谓阀阅之家良有以也秩秩繩繩相继不替为人后世者诚因其所传后敦孝思之念感创始之难以垂贻谋之远致使既久而加隆风声不悭而不废也予偕是笔共其简首以显来裔惓修谱之为意也云尔

赐进士及第 任南京兵部尚书

赵大佑撰拜