续修卢氏宗谱序

家之有谱誌继述也上古结绳以记其事上古修史以录其功此晋乘楚梼杌鲁春秋所誌之大小不齐其示不忘一也夫凡人生世上为父宜慈为子宜孝兄宜爱弟以悌夫妇宜和乐亲戚宜往来故古今贤圣明明德于天下者必先于家作之基然一家之中子复生子孙复孙不若传则子孙而重父之讳者有矣子孙而忘祖考之讳者有矣或迁徙异地觌面不相识视族属如路人者亦有矣此诚有识者之所悼叹士君子之所嗟痛者也故先世辑谱以序其昭穆以别其贤哲以载其亲戚以详其娶适以记其坟墓里居一开卷而源源本本支支派派若千年之远若百世之遥亿万子姓之众恍若一地焉恍若一世焉恍若一身焉拟之晋乘楚梼杌鲁春秋不尤彰明较著乎卢氏自 尧盛公传至穆然公迁居乐邑之黄壇谱乘煌煌未尝有失此盖卢氏历世有贤子孙相修辑也大族谱自乾隆乙亥纂修于今五十有年矣行次自此而将尽丁男自此而益增此赞修之举尤亟亟乎余于是岁之春同友周伯元管尚志登临其地卢公庆裕邀至其家集庆宗胜沛庆恩宗文庆伦诸翁谈及宗谱嘱余增修余不知愧同循王安朴先生之前模今既告竣爰为之序噫此真善继也夫此真善述也夫



嘉庆岁次乙丑腊月上瀚之吉

后学生玉堂张泰开顿首拜